Oorsaak van pasgetroudes se dood bevestig’n Pasgetroude paartjie is die afgelope naweek in hul huis doodgeskok. (Argieffoto: pixabay) ’n Voorlopige ondersoek deur City Power na die skokdood van die Johannesburgse egpaar Zaheer Sarang (28) en sy vrou, Nabeelah Khan (24), dui daarop dat hulle dood waarskynlik weens ’n peutery met die kragboks veroorsaak is. Maroela Media het vandeesweek berig dat die paartjie se liggame Sondag omstreeks 17:30 in die stort van hul huis naby Crosby in Mayfair ontdek is. Hulle is twee weke voor die voorval getroud. Isaac Mangena, woordvoerder van City Power, het vroeër reeds gesê daar word vermoed dat ’n foutiewe kragkabel weens onwettige kragkoppelings in die omgewing moontlik tot hulle dood gelei het. “Ons kan bevestig dat ’n ‘geen krag’-oproep aan City Power vir twee eiendomme in St. Ivesstraat in Mayfair op 12 Junie aangeteken is. “Na afloop van City Power se ondersoek kon ons bevestig dat daar inderdaad met die elektrisiteitsinfrastruktuur gepeuter is wat ’n stukkende verbinding en ’n lekkasie in die aardkabel van die kragmeterboks in die egpaar se huis tot gevolg gehad het.” Volgens Mangena het hulle dié bevinding reeds aan die egpaar se onderskeie familielede bekendgemaak en is die familie versoek om nie die krag aan te skakel tot ’n veilige kragverbinding bevestig is nie. “Ons sal ons pogings om onwettige kragkoppelings in die omgewing te stuit, versterk. Ons doen egter ’n beroep op inwoners om nie met elektrisiteitsinfrastruktuur te peuter nie aangesien vandalisme en onwettige verbindings daartoe kan lei dat die stroombaan onklaar raak.” Die polisie se geregtelike doodsondersoek duur voort.